Anni Svanholt (SF), 2001-01-11:
Energibesparelser er sandelig for alvor kommet på den politiske dagsorden, og det er vi i SF utrolig tilfredse med.
Vi oplever nu også, at Elsparefonden er sådan helt i fokus, og de partier, som tidligere var modstandere, ja, de er nærmest blevet de varmeste forkæmpere, oplever vi her.
Så det er jo i sandhed en god sag, at energibesparelser i den grad har fået den opmærksomhed.
Vi var jo i SF meget glade for, at det lykkedes os i forbindelse med elreformen at få en egentlig energisparelov.
Det har vi nu fået, og det næste skridt skal jo så være, at vi får en energihandlingsplan.
Vi er utrolig glade for, at energibesparelser nu bliver tænkt ind i den overordnede miljøpolitik og også er et meget væsentligt bidrag i forhold til at opnå den CO2-reduktion, som Danmark har forpligtet sig til, både de 20 pct. i Danmark og de 21 pct. i forhold til EU og i forhold til Kyotoprotokollen. Energibesparelser er jo af mange gode grunde fantastisk gode, for man kan sige, at det, der er sparet, ja, det skal ikke produceres, og den vedvarende energi, som vi jo også skal have mere og mere af, rækker jo langt bedre. Så mener vi også i SF, at Danmark har nogle fantastisk gode muligheder.
Hvis vi sætter fuld turbo på energibesparelserne og udvikler nye spareapparater og alt, hvad vi nu kan finde på i den sammenhæng, ja, så er der altså en verden uden for Danmark, som i den grad har brug for den vare.
Så måske er det muligt på det her område at skabe en tilsvarende succes som den, vi har oplevet på vindmølleområdet.
Der er i hvert fald ingen tvivl om, at det handler om at være i front på det område.
Det, vi nu ser frem til, er, at vi får lavet en rigtig god energihandlingsplan, får udmøntet de bemyndigelser, der var i loven, og sat nye handlinger i værk.
Vi har gode erfaringer med at have konkrete mål, f.eks. de 20 pct. med hensyn til vedvarende energi i år 2003, og at man hele tiden sætter sig nye konkrete mål.
Så vi vil gå meget aktivt ind i at få lavet en rigtig god energihandlingsplan.
Og så Energisparefonden: Den blev jo skabt i sin tid, fordi det var vanskeligt at få lavet elvarmekonvertering.
Det havde man forsøgt i mange år, men det gik jo ikke særlig godt.
Energisparefonden er lykkedes i høj grad; de laver et godt arbejde.
Jeg er meget glad for, at det er lykkedes at få det sat på plads på den måde, at vi siger, at konkret bliver det rettet op i forhold til 2001, og at vi - som i det forslag til vedtagelse, som SF er med i - dermed også fuldstændig får slået fast, at i fremtiden er det altså klart, at elsparebidraget går helt ubeskåret til de opgaver, der er at varetage i Elsparefonden.
Vi mener, at det arbejde, de har præsteret, er ganske glimrende, og at man også dér kunne udvide indsatsen, og det er så også det, der ligger i den sidste del af forslaget til vedtagelse.
Der er så også grund til at komme med nogle enkelte bemærkninger i forhold til det andet tema, der er her i forespørgslen, om PSO'erne, men der vil jeg blot henvise til den redegørelse, som miljø- og energiministeren kom med.
Jeg synes, der meget klart er redegjort for, hvordan lovgivningen er indrettet, sådan at der netop er prisgennemsigtighed og forbrugerne kan se, hvad det er, de betaler.